《题朱舍人画南轩放鹤轩壁墨竹》
明代·龚诩

郎官归自丝纶阁，醉向高堂写林薄。修篁挺挺石苍苍，细雨濛濛烟漠漠。

坐令咫尺见千里，信尔胸中有丘壑。南野老人真好奇，举酒属客要题诗。

座中英彦六七辈，文彩照耀光陆离。文雄画妙两绝作，悦目洗心良可乐。

吁嗟老我驽钝姿，浪迹江湖久沦落。迩来谬据西斋裀，知己岁寒欣有托。

清风明月幸平分，时得吟观伴孤鹤。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。